六年春贈分司東都諸公
作者：白居易
朝代：唐

paragraphs: 我爲同州牧，內愧無才術。
忝擢恩已多，遭逢幸非一。
偶當穀賤歲，適值民安日。
郡縣獄空虛，鄉閭盜奔逸。
其間最幸者，朝客多分秩。
行接鴛鷺羣，坐成芝蘭室。
時聯拜表騎，間動題詩筆。
夜雪秉燭遊，春風攜榼出。
花教鶯點檢，柳付風排比。
法酒淡清漿，含桃嫋紅實。
洛童調金管，盧女鏗瑤瑟。
黛慘歌思深，腰凝舞拍密。
每因同醉樂，自覺忘衰疾。
始悟肘後方，不如杯中物。
生涯隨日過，世事何時畢？
老子苦乖慵，希君數牽率。